b'\n_START_ARTICLE_\nDavid Megas Komnenos\n_START_SECTION_\nKeiser i et nederlagsd\xc3\xb8mt imperium\n_START_PARAGRAPH_\nDavid hadde spilt en viktig rolle gjennom hele regjeringstiden til sin bror og forgjenger Johannes IV Megas Komnenos. Han var utnevnt til despot, noe som i Trapezunt betydde at han var keiserens utpekte arving og etterf\xc3\xb8lger. Han hadde deltatt i brorens kamp mot genoveserne og hadde ogs\xc3\xa5 hatt diplomatiske oppdrag. I 1458 var det han som ratifiserte keiserens traktat med den osmanske sultan Mehmed II i Adrianopolis, og senere samme \xc3\xa5r fulgte han sin niese Theodora til bryllupet med Uzun Hasan, herskeren i Aq Qoyunlu-dynastiet._NEWLINE_David besteg keisertronen da hans bror d\xc3\xb8de en gang f\xc3\xb8r 22. april 1459. Johannes IV hadde selv utpekt sin nev\xc3\xb8 Alexios til sin etterf\xc3\xb8lger. Med st\xc3\xb8tte fra arkonten satte David den fire \xc3\xa5r gamle Alexios til side og overtok makten._NEWLINE_Da sultan Mehmet II i Det osmanske rike erobret Konstantinopel i 1453 falt den siste rest av \xc3\x98stromerriket sammen og presset \xc3\xb8kte p\xc3\xa5 Trapezunt-riket. Johannes IV hadde bygget allianser med kongeriket Georgia og med sultan Uzun Hasan i det oghuz-tyrkiske Ak Koyunlu, og David regnet med \xc3\xa5 ha deres st\xc3\xb8tte._NEWLINE_Omtrent p\xc3\xa5 denne tiden, i oktober 1460, mottok den tysk-romerske keiser Frederik III en en viss Ludovico da Bologna sammen med en delegasjon med to menn som oppga \xc3\xa5 v\xc3\xa6re ambassad\xc3\xb8rer for Persia og Georgia. Den georgiske ambassad\xc3\xb8ren Nikolas av Tblisi representerte kong George VIII av Georgia og den persiske ambassad\xc3\xb8ren \xe2\x80\x93 \xc2\xabCustopa\xc2\xbb, \xc2\xabCustoda\xc2\xbb eller \xc2\xabChastodina\xc2\xbb - representerte Qvarqvare II, prins av Samtskhe. De hadde med seg brev fra ikke bare fra sine herskere, men ogs\xc3\xa5 fire andre samt tre andre kaukasiske stammer som alle \xc3\xb8nsket \xc3\xa5 delta i en allianse rettet mot osmanene. Delegasjonen fortsatte til Venezia og Firenze, og underveis kom ogs\xc3\xa5 en tredje ambassad\xc3\xb8r til, Mikael Alighieri, som sa han representerte keiser David i Trapezunt._NEWLINE_Firenze var, som konkurrent til Venezia og Genova, sv\xc3\xa6rt interessert i \xc3\xa5 utvikle handelen med det \xc3\xb8stlige Middelhavet. Alighieri forhandlet frem en handelsavtale mellom Firenze og Trapezunt som innebar at Firenze fikk et konsulat (fondaco) i byen og samme handelsvilk\xc3\xa5r som konkurrentene, det vil si 2% eksportavgift. Mikael Alighieri var, som sin slektning Dante Alighieri, florentiner, men han hadde selv drevet handel i Svartehavet. Historikeren Bryer henviser til et dokument fra april 1470 hvor en bank i Caffa (i dag Feodosija) p\xc3\xa5 Krim ga Alighieri \xc3\xb8konomiske garantier. Bryer er for \xc3\xb8vrig noe skeptisk til en del av Ludovico da Bolognas p\xc3\xa5stander, men han g\xc3\xa5r god for at Alighieri var en legitim utsending fra keiser David. Ogs\xc3\xa5 historikeren William Miller betrakter Alighieri som legitim utsending, men er skeptisk til det som er skrevet om Bologna._NEWLINE_Uten st\xc3\xb8tte fra vesten mot osmanene m\xc3\xa5tte David be sultanen om ettergivelse av tributten som hans forgjengere hadde betalt. Han gjorde det enda verre for seg selv ved \xc3\xa5 la en utsending fra Uzun Hasan _NEWLINE_sette frem dette kravet. Sultan Mehmed sendte delegasjonen hjem og sa at de ville f\xc3\xa5 hans svar senere. Svaret kom sommeren etter da en krigsfl\xc3\xa5te under hans admiral Kasim Pasha seilte langs Anatolia-kysten i Svartehavet mot Trapezunt mens sultanen selv ledet en h\xc3\xa6r fra Bursa \xc3\xb8stover mot byen.\n_START_SECTION_\nTrapezunt-rikets fall\n_START_PARAGRAPH_\nSultan Mehmed II beleiret f\xc3\xb8rst Sinope, som overga seg. Han sendte s\xc3\xa5 fl\xc3\xa5ten mot Trapezunt mens han selv ledet h\xc3\xa6ren mot Uzun Hasan. Da Mehmed stormet festningen Koylo Hisar og Uzun Hasans allierte Karamanid-dynastiet ikke klarte \xc3\xa5 komme Uzun til hjelp, m\xc3\xa5tte han sende sin mor, den dyktige diplomaten Sara Khatun, med kostbare gaver til sultanen for \xc3\xa5 be om fred. Hun klarte \xc3\xa5 forhandle frem en fredsavtale mellom osmanene og Ak Koyunlu, men hun klarte ikke \xc3\xa5 hjelpe Trapezunt-riket selv om hun nok \xc3\xb8nsket dette. Hennes svigerdatter Theodora Megale Komnena (ogs\xc3\xa5 kjent som Despina Khatum) var datter av tidligere Trapezunt-keiser Johannes IV Megas Komnenos og var Uzun Hasans fjerde kone._NEWLINE_N\xc3\xa5r Davids viktigste allierte n\xc3\xa5 var ute av bildet kunne Mehmed marsjere mot Trapezunt. Fl\xc3\xa5ten hadde allerede beleiret byen og plyndret forstedene i over en m\xc3\xa5ned. Den osmanske kommandanten Mahmud Pasha Angelovic hadde startet forhandlinger med David allerede f\xc3\xb8r sultanen var ankommet. Davids protovestarios, (ministeren) Georgios Amiroutzes, r\xc3\xa5det David til \xc3\xa5 overgi seg. Da Mehmed II ankom i august 1461 var han utilfreds med forhandlingene, men lot dem fortsette. David ble n\xc3\xa5 overtal til \xc3\xa5 overgi seg og riket, mot at han fikk beholde sin familie, sine eiendeler og fikk trekke seg tilbake til Trakia._NEWLINE_Keiser David Megas Komnenos\xe2\x80\x99 overgivelse den 15. august 1461 markerte slutten p\xc3\xa5 keiserriket Trapezunt. Den avsatte keiseren, hans familie og hoffet ble sendt med b\xc3\xa5t til Konstantinopel. Befolkningen ble delt i tre grupper. Noen gikk i tjeneste hos sultanen og hans offiserer, andre ble sendt til Konstantinopel, mens resten fikk fortsette \xc3\xa5 bo i forstedene til Trapezunt. Noen f\xc3\xa5 ungdommer ble vervet til de osmanske elitetroppene janitsjarene. Osmanerne opprettet garnisoner i byen under admiralen.\n_START_SECTION_\nLivet etter detroniseringen\n_START_PARAGRAPH_\nDavid bosatte seg i Adrionopel sammen sin familie og kunne innkassere en \xc3\xa5rlig inntekt p\xc3\xa5 rundt 300.000 ak\xc3\xa7e (bysantinsk s\xc3\xb8lvmynt). Som mannlig direkte etterkommer etter keiserfamilien var han potensielt en fare for\xc3\xa5 bli et politisk samlingspunkt for bysantinsk/gresk motstand mot osmanene. Mehmed s\xc3\xa5 seg derfor om etter en mulighet til \xc3\xa5 kvitte seg med ham._NEWLINE_En mulighet kom mindre enn to \xc3\xa5r senere. If\xc3\xb8lge en litt usikker kilde Davids niese Theodora (gift med Uzun Hasan og kjent under navnet Despina Khatun) hadde skrevet et brev til David med \xc3\xb8nske om at en av hans s\xc3\xb8nner eller nev\xc3\xb8en Alexios ble sendt til henne. If\xc3\xb8lge Pseudo-Chalkokondyles fikk Georgios Amiroutzes tak i dette brevet og viste det til sultan Mehmed. Det er ogs\xc3\xa5 hevdet (av Teodoros Spandounes) av brevet var sendt etter sultanens ordre. Uansett brevets ekthet resulterte det i at Mehmed krevde David, hans s\xc3\xb8nner Basileios, Manuel og Georgios, og hans nev\xc3\xb8 Alexios, arrestert og fengslet._NEWLINE_Flere kilder oppgir datoen for fengsling av de fem til 26. mars 1463. Det er ogs\xc3\xa5 hevdet at Davids s\xc3\xb8nner hadde konvertert til islam. De ble f\xc3\xb8rt til Konstantinopel og satt i fengslet i Beyo\xc4\x9flu hvor de, som de siste gjenlevende arvinger i Komnenos-dynastiet, ble henrettet ved halshugging 1. november 1463. Henrettelsen ble bekreftet i et brev fra patriark Sofronius I av Konstantinopel hvor han skrev at David med sine tre s\xc3\xb8nner ble drept noen dager etter ankomsten til Konstantinopel._NEWLINE_Bedre gikk det med andre familiemedlemmer. Davids datter Anna, som han hadde tilbudt ekteskap med Mehmed, ble sendt til sultanens harem hvor hun senere ble gift med Zaganos Pasha. De ble senere skilt og hun ble sendt til en s\xc3\xb8nn av Elvan Bey. Maria Gattilusio, enken etter Davids eldre bror Alexander ble ogs\xc3\xa5 sendt til haremet._NEWLINE_Teodoros Spandounes (en historiker i det 16. \xc3\xa5rhundre) oppga en annen skjebne for enkelte av familiemedlemmene. Marias s\xc3\xb8nn Alexios skal ha blitt spart, og han skal ha bosatt seg i Galatia ved Konstantinopel. Han skal ha v\xc3\xa6rt kjent som \xc2\xabBeys s\xc3\xb8nn\xc2\xbb og skal ha v\xc3\xa6rt opphavet til stedsnavnet Beyo\xc4\x9flu. Spandounes skrev ogs\xc3\xa5 at keiser Davids enke Helena Kantakouzene skal ha f\xc3\xa5tt store b\xc3\xb8ter av sultanen for \xc3\xa5 ha begravd David og s\xc3\xb8nnene, og at hun tilbrakte resten av livet i fattigdom. Hennes yngste s\xc3\xb8nn Georgios skal ha blitt oppdratt som muslim, men da han senere fikk lov til \xc3\xa5 bes\xc3\xb8ke Uzun Hasan flyktet han til sin s\xc3\xb8ster i Georgia hvor han konverterte til kristendommen og giftet seg med en georgisk prinsesse.'